Resensie: Die Evangelie volgens Jesus: 'n Bloemlesing van Jesus-spreuke. Versamel uit verskillende tradisies
Die Evangelie volgens Jesus – is 'n boek waaraan Dr. Piet Muller die afgelope paar jaar al werk. Dit gaan oor verskillende spreuke van Jesus wat nie net vanuit die Christelike tradisie kom nie maar uit 'n hele klomp verskillende godsdiens tradisies.
Dit help 'n mens om op 'n radikale nuwe manier na Jesus te kyk en so ook hom en sy eintlike boodskap beter te verstaan.
Sekerlik daarom dat Dr. Piet begin met die eerste hoofstuk getitel: Die Onbekende Jesus. Want die Jesus wat ons hier leer ken is soveel dieper en meervlakkig as die Jesus wat ons in die Bybel raakloop.
Hierdie is 'n boek wat op elkeen wat spiritualiteit, wysheidsleer en Jesus ernstig opneem, se boekrak moet wees. Hierdie is 'n belangrike werk wat so nodig in ons tyd is.
Jesus is stellig die mees miskende persoonlikheid in die Nuwe Testament. Nie die "Liewe Jesus" van kindergebedjies of die "offerlam" van die kruis nie, maar die Jesus van vlees en bloed. Die een wat deur Johannes in die Jordaan gedoop is; wat met sy leerlinge tussen Galilea en Jerusalem gereis het; en wat invloedryke vroue as leerlinge gehad het in 'n patriargale tydperk toe vroue, soos kinders, veronderstel was om gesien maar nie gehoor te word nie; die Jesus wat met armes en rykes tafelgemeenskap gehou en wat baie lief was vir blomme.
Hierdie Jesus moes 'n baie besondere mens gewees het, want sy volgelinge het in sy lewe en optrede 'n afspieëling van die goddelike gesien. Hy inspireer vandag nog mense van verskillende godsdienstige oortuigings. In Islam is Jesus, oftewel die profeet Issa, 'n geliefde persoonlikheid, wat sulke tipiese Jesus-spreuke kwytraak soos:
Die wêreld is 'n brug, stap daaroor.
Moenie daarop gaan sit nie.
In die Boeddhistiese Zen-tradisie is daar die verhaal van 'n student wat aan Zenmeester Gasan gevra het: "Het u al die Christelike Bybel gelees?"
"Nee, lees vir my." Waarna die student uit Mattheus lees:
Die student het aangehou lees: "Vra en vir julle sal gegee word, soek en julle sal vind, klop en vir julle sal oopgemaak word. Want aan elkeen wat vra sal gegee word, elkeen wat soek sal vind en vir hom wat klop sal oopgemaak word."
Gasan antwoord: "Uitstekend. Wie dit gesê het, is nie ver van Boeddhaskap af nie."
Om te verstaan wat Gasan bedoel het moet 'n mens besef dat prins Gautama, wat die Boeddha (Verligte) genoem word, deur die Mahayana skool, waartoe Zen behoort, nie net as 'n buitengewone leermeester beskou word nie, maar as 'n kosmiese godheid. Wat Gasan dus sê is dat die Jesus van Mattheus al byna God is.
Mohandas Gandhi, die Indiese vredesaktivis, wat Indië sy onafhanklikheid van die Britse Ryk help verkry het deur hy en sy Hindoe volgelinge se veldtog van geweldloosheid – wat op Jesus se leerstellings gegrond was – het eenmaal gesê: "(Jesus) is waarskynlik die beste voorbeeld van iemand wat bereid was om alles te gee en niks in ruil te vra nie, en wat nie omgegee het watter geloof deur die vraer bely word nie. Ek is seker as hy vandag onder ons gewoon het, hy die lewens van talle sou geseën het wat waarskynlik nog nooit van hom gehoor het nie, maar wie se lewens sy voorbeeld beliggaam: die deug van jou naaste lief te hê soos jouself en om goeie en liefdadige dinge aan jou medemens te doen."